b'\n_START_ARTICLE_\nVfL Wolfsburg\n_START_SECTION_\nHistorie\n_START_PARAGRAPH_\nVfL Wolfsburg blev stiftet den 12. september 1945. Da klubben blev stiftet var det kun syv \xc3\xa5r efter, at byen Wolfsburg blev grundlagt omkring Volkswagens fabrik. Klubben blev stiftet som en multisportsklub for arbejder hos Volkswagen, og har siden starten f\xc3\xa5et blandt andet gymnastik, h\xc3\xa5ndbold, basketball, hockey, atletik, sv\xc3\xb8mning og selvf\xc3\xb8lgelig fodbold som de f\xc3\xb8rste sportsgrene. Seneste tilf\xc3\xb8jelse er motorsport fra 2005._NEWLINE_I mange \xc3\xa5r spillede klubben i de lavere r\xc3\xa6kker, men i 1993 rykkede klubben for tredje gang op i 2. Bundesliga, hvor den, i mods\xc3\xa6tning til 1974 og 1976 ikke rykkede ned igen. I 1997 rykkede klubben op i Bundesligaen, hvor den har ligget siden, p\xc3\xa5 trods af sp\xc3\xa5domme om en hurtigt nedrykning i den f\xc3\xb8rste s\xc3\xa6son._NEWLINE_I 2003 tabte Wolfsburg finalen i Intertoto Cupen til AS Perugia, og kom dermed ikke med i UEFA Cuppen._NEWLINE_Klubbens placering i 2004/05-s\xc3\xa6sonen var en 9. plads. I s\xc3\xa6sonen 2005/2006 pr\xc3\xa6sterede de dog ikke s\xc3\xa5 godt som s\xc3\xa6sonen f\xc3\xb8r \xe2\x80\x93 s\xc3\xa6sonen endte med en skuffende 15. plads, en bedrift der blev gentaget \xc3\xa5ret efter. I 2007/08-s\xc3\xa6sonen blev der dog sat ny rekord i klubben, da den endte p\xc3\xa5 en flot 5. plads, for allerede \xc3\xa5ret efter at hjemtage det f\xc3\xb8rste tyske mesterskab til klubben, nogensinde. Klubben vandt mesterskabet med tre point ned til r\xc3\xa6kkens nummer to, FC Bayern M\xc3\xbcnchen. Dette bet\xc3\xb8d ogs\xc3\xa5, at klubben skulle ud at spille UEFA Champions League for f\xc3\xb8rste gange i klubbens historie, i s\xc3\xa6sonen 2009/10._NEWLINE_I samme s\xc3\xa6son satte klubbens to frontangribere, Edin Dzeko og Grafite, to imponerende rekorder: De var de f\xc3\xb8rste to spillere fra samme klub til at score over 20 m\xc3\xa5l i samme s\xc3\xa6son i Bundesligaen. De slog ogs\xc3\xa5 rekorden fra 1973 for flest scorede m\xc3\xa5l af to angribere for samme hold, med 54 m\xc3\xa5l i alt (Grafite: 25 kampe/28 m\xc3\xa5l; Edin Dzeko: 32 kampe/26 m\xc3\xa5l).'